OpenLLM-France/wikimedia huggingface dataset:
# Fiat…

| ◄ Guerzen er marù | Fiat… | Miserere  ► |
« In tenebrosis collocavit me, quasi mortuos sempiternos ».
(Threni, III, 6.)
P’é guir Hou pès vennet dakor d’ein me frankiz Pe hoanten bout haudet é harz Hous aotérieu ; Pen dé guir é ma marù hunvré me youankiz Hag Hou pès me luiet é roued er goaleurieu ;
Pen dé guir, ér gohad, é ma ret d’ein plégein Bamdé hag é pep léh d’en trebilleu goahan ; Pe goroll ém fen peur me chonjeu kein-dré-gein ; Pe ne oéran ket mui, hiriù, émen éh an ;
P’é guir Hou pès me adsoublet ém izélded, Ha duiet men dremùél, — ken splann pe n’em ziskoé !
P’é guir Hou pès groñnet m’iné a déoelded ; P’é guir Hou pès taolet sam Hou kroéz ar me skoé ;
P’é guir é ma oeit kuit get er mor stur me lestr ; P’é guir ou dès lakeit me-h-anù didan en treid ; P’é guir éh onn bréùet hag é ouélan... O Mestr, Reveet béniget eit er peh Hou pès greit !
Reveet béniget Hou pout men dibabet, Deusto d’ein bout péhour, deusto d’ein bout nétra, Aùit stléjel Hou kroez ar henteu oll er Bed : Mont ar Hou lerh, mont ar Hou lerh, na vad e hra !
O ! ponnér é er sam eit men goannedigeh ; Meur a ùéh d’her lemel genein ’m ès Hou pédet, Meur a ùéh e youhan, a sol me zruhegeh : « Pegours, o Tad, é tevéo me ferhinded ? »
Meur a uéh é chonjan : « Ré galet é, elkent ! » Hag é saù me halon, goalhet d’en hùerùoni, Hag é laran d’er ré e dremén ar en hent : « Sellet ! Peh glahar zo hanval doh me hani ? »
Meur a ùéh éh onn skuih bet er marù... Meit, o Tad, P’em guélet vagañnet ar en dachen. neuzé E donded me halon Hou pouéh e gonz goustal, Hag é saùan, krénùet, p’é guir é oh azé !...
Mestr, liès é lennan Hous Aviél santél. Pep konz ag Hou kéneu zo ur fetan a nerh, Peb unan ag Hous obéreu zo ur gentél Rak me oér é oh bet, tregont vlé, un Aberh.
Me oér é Oh gañnet é peuranté ur hreu Léh ne oé meit deu lon ardro d’Oh, de getan ; Me oér Hou pès béùet ér boén hag én dareu, Hag Hou pès gouzanùet en drougeu kaletan.
El liorh-Olived, me oér, kléan en arvar E dreuzas Hou kalon, ken Hou pès huézed goed ; Me oér e Oh pignet er hetan d’er Halvar, Ha de bet mén, én hent, Hou pès kignet Hou troed.
Doh Hou klemmeu, me oér, en néanù e chomas bouar ; Me oér : nahet Oh bet ha délézet, tra garù ! Hag en dé ma préneh salùedigeh en Douar, Diù pé tèr moéz hebkén e ouélé ar Hou marù...
Ya. Gout e ran oll en treu-sé. Ha mar ouélan, El ma taù er hrouédur pe gleu ur soñnen gaer, —
Hous Aviél e séh men dareu, p’ Hou kuélan Gañnet étré deu lon ha marù étré deu laer !
Breman, revo arnan greit Hous ivoul abéh Hed ha hed d’em buhé ! Get ur galon leùen, Mont e rinn dré me noz én ur zougein mem béh P’é guir Hou pès reit d’ein, me Mestr, ur houléuen.
O Fé men gourdadeu, gouléuen béniget, Stéren hag em heulia ne vern émen éh an, P’é guir hou pès, beta hiriù, me ambrouget, Lugernet ar me zal bet en eur deùéhan !
Pariz, Miz Kerzu 1912.
# Faus joéieu, inour

| ◄ Jesus zou quel libéral | Faus joéieu, inour | Péhet e mès a groaidur ► |
* Faus joéieu, inour, gloër ha bobanç,
* Quenavo eid er huéh dehuéhan ;
* Pèl amzér, é sigur deverranç,
* En e hoès me lorbet liessan.
* Faus joéieu, etc.
* Pêl doh-ein en trompus espéranç
* A gavouèt én oh me lehuiné :
* Eurus vér guet-n-oh én apparanç,
* Mæs ne vé nameit chagrin goudé.
* Faus joéieu, etc.
* Guet en dud n’en dès chet meit louyaj,
* Faussoni, ivi pe fallanté ;
* O men Doué, me vou d’oh hemb partaj,
* N’en dès joé meit én hou caranté.
* Faus joéieu, etc.
* Bout hemb Doué zou ur stad miserabl,
* Bout hemb Doué nitra ne hel pligein ;
* Er boén memb e gavan agréabl,
* Pe chongean é ma men Doué guet-n-ein.
* Faus joéieu, etc.
* Perac clasq en istim ar en doar ?
* Grad en dud e zou perpet chançus ;
* O men Doué, eurus en nemb hou câr,
* Hou crad hui n’en dé jamæs trompus.
* Faus joéieu, etc.
* Ah ! m’inean, queméret gùel hou neij,
* Ihuelloh é ma en eurusted :
* A huerço é omb ér bed a stleij,
* A huerço a bep tu burtellet.
* Faus joéieu, etc.
* Ah ! chongeamb ér joéieu éternel,
* Crouéet-omb aveit monnèt d’en nean ;
* Er joéieu ha madeu tamporel
* N’hellant quet coutantein en inean.
* Faus joéieu, etc.
* Gùélèt Doué faç-oh-faç én é hloër,
* Gùélèt reih splandér é vajesté,
* Ag é joé santein ol en doustér,
* E hortan er fin a mem buhé.
* Faus joéieu, etc.
* Faus madeu, inour, gloër ha bobanç,
* Adieu d’oh eit jamæs e laran ;
* Ur méh-é rein d’oh er bréféranç,
* Doué hemb quin zou me fin dehuéhan.
* Faus joéieu, etc.
* Recueil Pourchasse.
# Feiz hon tud-koz

Oberennoù damheñvel pe handelvoù all zo ivez, gwelout Ar Vretonet ’n o enezen (Fe hon tud koz).
| ◄ Karomp Doue da genta | Feiz hon tud-koz | Me ’zo kristen, ha gant enor ► |
* Ar Vretoned ’n o enezenn
* A bell amzer a oa kristen
* Kent dont en Arvor hon tud-koz
* A gare Jezuz e Bro-Saoz.
* Diskan.
* Feiz hon tud-koz, o feiz santel,
* C’houi ’vo bepred feiz Breiz-Izel
* Nac’h hon Doue kentoc’h mervel,
* Kentoc’h mervel, kentoc’h mervel.
* D’hon sent gwechall e plije-kaer,
* Mont betek Rom da welout Per ;
* Karomp ar Pab, ivez, d’hon tro :
* Ra vezo doujet en hon bro.
* Drezan ’teu d’imp a-berz Doue
* Gwir vagadurez d’hon ene :
* Ar wirionez, d’he heul an hent
* Hon reno sur da vro ar sent.
* Hon sent-gwechall a-dreus ar mor
* A zouaras ’n hon Bro-Arvor,
* Evit prezeg an Aviel,
* Da gristena hon Breiz-Izel.
* Abaoe, ’hed ar c’hantvejou,
* O deus tridet hon eneou,
* Dindan skeud an daou vanniel :
* Kroaz Jezuz hag e Aviel.
* ’Vel hon tud-koz, chomomp bepred
* Disi a galon, a spered,
* Ha lavaromp : « D’hon feiz kristen,
* Treitour biken, treitour biken »
* O Sent hon bro, bezit truez
* Ouzimp hed-ha-hed hon buhez ;
* Grit mac’h heuilhimp lezenn Doue,
* ’Vit mont ganeoc’h d’an Nenv, goude.
# Feiz koz hon Tadou

| ◄ Jezus, ma Doue | Feiz koz hon Tadou |
* Feiz koz hon Tadou ! iac’h ato,
* En despet d'ar Reuz, en hor Breiz :
* Ia ! stard en hon touez e chomo,
* Keit ma vo kalon en hor c’hreiz !
* Diskan
* Feiz koz hon Tadou, Feiz santel,
* Ni vezo d'it bepret fidel ! (bis.)
* Feiz koz hon Tadou ! Ar re-ma
* Er c’hrisa poaniou ’oa laouen !
* Gouzanv ’vit Doue : ni brema
* Her graio ive hep anken !
* Feiz koz hon Tadou ! Ar Werc’hez
* Hag he Mamm ’bedo ’vit hor Bro ;
* ’Velse ganti ar Wirionez
* Ato frank ha libr a chomo !
* Feiz koz hon Tadou ! ’Vel Jezus,
* Ni gar bor breudeur e Doue ;
* Dre vuez fur ha vertuzus,
* Ni ’n em harpo ’n eil egile.
* Feiz koz hon Tadou ! An dud fall
* ’Glask he diframma diganeomp ;
* Mes Jezus ’zo ouz hon diwall :
* Chom bepred fidel ’brometomp.
* Feiz koz hon Tadou ! Breiz-Izel
* ’Deus difennourien krenv meurbed :
* Skoret gant hor Sent, he banniel
* A zalc’himp sounn ha glan bepred !
Ar chantik-man, savet en sôz gant an Tad Faber, a zo bet laket en brezoneg Leon gant an Tad Trebaol, eur misioner Breizad a zo o labourat en Llanrwst (Bro-Gymri).
             Brioci die 4$^a$ julii,
Y.- M. Le Pennec, vic. gen.
# Feunteun Santez Dwinen

Deuz feunteun Santez Dwinen an dour atô a réd ; Coulzcoudè ar garantez atô zo bew er béd, Ha caer ho deus caoud vertuz holl spéréjou an dour, N’am zispartifont biken ouz va mestrezic ﬂour.
Mont a ris da Landwinen, eun dévez, ’n creiz an anv, Ken zodet gant ar verc’hic ken a oan striz ha clanv. Efan ris deuz ar feunteun, mes caer am boa efan, Na renn met caroud muioc’h an hini a garan.
Goull a ris petra d’ober digant eun den a oad : — ’N em dôl en dour, emez han, hac as-po da vennad. Me war ma fenn er feunteun, mes arôc dont e-mês
Diou véch gwassoc’h evit kent e carrien ma mestrès.
Mont a ris da eureuji, en hanv, eur mintin caer, D’iliz parrez Landwinen… hac, evit laret bêr, ’N espet d’hoc’h, santez Dwinen, ha d’ar reuz am eus bet, Hirio mui evit biscoaz va c’halon zo zordet.
Enor vraz da Landwinen ha d’he feunteun dour-réd ! Met c’hui, iaouankis da zont, ho pezit zonj bépréd Penôs n’hen eus na Zantèz, na dour, cap da droc’han Derjen coz ar Garantez ec’h a daou d’hi c’hrénan.
Ar Braz.
# Fiek Javre (Duhamel)

Oberennoù damheñvel pe handelvoù all zo ivez, gwelout Fiek Javre.
| ◄ An diou c’hoar | Fiek Javre | Mari Tili ► |
* Fiek Javre, a barouz Prat,
* Braoa païzant a wisk dilhad ;
* Petra ’dalv d’ean beza brao,
* Na pa eo barnet d’ar maro ?
TRADUCTION. — Fiacre Geffroi, de la paroisse de Prat, — [Est] le plus beau paysan qui porte des habits ; — A quoi lui sert-il d’être beau, — Puisqu’il est condamné à mort ?
Iidem.
Iidem.
# Fiek Javre

Oberennoù damheñvel pe handelvoù all zo ivez, gwelout Fiek Javre (Duhamel).
| ◄ Ann Diou C’hoar | Fiek Javre | Mari Tili ► |
Fiek Javre a barous Prat ; Braoa païsant a wisk dillad.
 Petra ’dalv d’ehan bea brao, Na pa eo baraet d’ar maro ?
 P’eo barnet d’ar maro kruel, Mont da dal porz he dad da verwel ?
P’ee Fiek Javre d’ann offern-bred, Hen na sonje en drouk a-bed.
 Pa oa gant ann hent ho vonet, Ur gribieres ’n eûs rankontret :
 — Fiek Javre, kers-te d’ar gêr, Ha lac’h da vroeg ha da vugel,
 Hag ’vefomp hon daou eureujet, Da derc’hel hostaleri d’ann Ormet ?
 Da derc’hel hostaleri d’ann Orme, Ni ’vô braoa daou a vale.
 Fiek Javre, p’hen eûs klewet, Doc’htu d’ar gêr ’zo distroët.
 Pa oa hoc’h antren bars ann ti, A oa he vroeg o tijuni ;
 O tijuni etal ann tan, Hag o roï bronn d’he mab bihan.
 Hag hen o vont gant minn c’hoarzinn. Ha planta e gontel en-hi.
 — Fiek Javre, ma skoët t-eûs, Ma skoët e t-eûs d’ar maro !
Kè d’ glask bêlek d’am c’hovesâd, Medesinn da stanka ma gwad !
 — Da glask bêlek d’ac’h me n’inn ket, Nag ur medesinn kenneubed ;
 Nag ur medesinn kenneubed, Rag ac’hanon a ve komzet.
 — Me ’lâro, trailla kig diwar ’r skabell ’Vinn bet koueet war ma c’hontell.
 Fiek Javre a vonjoure Er presbitor pa arrue :
 — Aotro ’r person, mar am c’haret, Da nouï ma groeg e teufet.
 — Petra gant da vroeg ’zo c’hoarveet ? En offern-veure ’m boa hi gwelet.
 En offern-veure ’m boa hi gwelet, Hag hi en kreis he joaüsted.
 — O trailla kig diwar ur skabell Eo bet koueet war he c’hontell.
 Pa oant gant ann hent o tonet, Tri elemant ho d-eûs gwelet ;
 Oa ur serpant hag un touseg, Un aer-wiber euz ho redek.
 — Setu aze tri drouk-speret, Daoust piou ’c’hanomp ’zo en pec’het ?
 Bars ann ti pa int arruet, Ar bêlek d’ar vroeg ’n eûs lâret :
 — Petra ’zo ganac’h c’hoarveet, Me ’m boa ’n offern-veure ho kwelet ?
 Me ’m boa ’n offern-veure ho kwelet, Ha c’hui en kreis ho joaüsted.
 — ’Traitla kig diwar ur skabell ’On bet koueet war ma c’hontell.
 Ur bugelig a oa en ti, Oajet a daou vis pe a dri :
— Ma mammig paour, n’em daonet ket, Offansi Doue kenneubed ;
 Offansi Doue kenneubed, Rag ma zad hen eûs ho lac’het !
 Fiek Javre a lavare Na d’he vabig, er mômet-se :
 — Heman a zo ur bugel mad, Hag a laka krouga he dad !
Kanet gant Marc’harit Fulup.
# Me meus eun tiik var ar mes

Oberennoù damheñvel pe handelvoù all zo ivez, gwelout Me ’savo un ti.
* I
* Me meus eun tiik var ar mes, (bis)
* Hag a so toet gant crampoes,
* Eh ! bon bon bon montiradirette,
* Tra la la montiradira.
* II
* Hag e vogeriou so livet (bis)
* Gant boukedigou violet,
* Eh ! bon bon bon, etc…
* III
* Me meus eur boutou gret gant iod. (bis)
* Hag eur lerou les ribot.
* Eh ! bon bon bon, etc…
* IV
* Ha dont ar gies coz en ti, (bis)
* Ha cass va boutou iod ganthi.
* Eh ! bon bon bon, etc…
* V
* Va lerou so et gant ar c’has, (bis)
* Ha cetu me rentet en noas.
* Eh ! bon bon bon, etc…
                               abbé J. M. Abgrall.
# Me halon zo é Breiz-Izél

| ◄ Péden aùit Breiz | Me halon zo é Breiz-Izél | Diougan Ezekiel  ► |
« My heart’s in the Highlands, my heart is not here...... »
(R. BURNS).
Me halon zo é Breiz-Izél  Ne vern ’men ma er horv-man,  Me horv skuih énon peb ezél.  Tro ’n dé, tro ’n noz e harman :  Me halon zo é Breiz-Izél  Me halon n’é ket aman.
Aman é teil er gér vras é kreska bleu er boén, Poénieu er peur divroet, débro ’rant me spered : Me halon e zo duzé ar dreuz en ti karet Léh ma hunvréer é peah ’tal en or goudé koén.
Aman ar en énéanneu un avél yein e hud, Peb unan ra aveiton, ne sella dén get dén : Me halon e zo é bro en truhéyeu kristén, Me halon e zo duzé émesk ré tuem mé zud.
Aman ’ma toul er péhed. El loñned ar me zro, Mouéhieu en droug e gleùan ou hudadenneu lous : Me halon e zo duzé en ilizieu didrous Léh ma teulina grédus marteloded mem bro.
Aman ’ma strih ar un dén : Ér rabinieu digor Hirvoud ’ ran d’en aod ken braù, ’n hé uiskemant lanneu El un énézen vihan drailhet get en tonneu, Me halon e zo duzé é chajelleu er mor !
Pèl duzé pen er Gornog na mar karet monet, En tural d’er mañnéyeu ha d’en aodeu bourus,
Oh ! hui e uélo marsé, dianvézour eurus, Er vro léh ’ma me halon, er vro ’n dès men gannet. . . . . . . . . . . . . . . . . . . . . . . . . . . . . . . . . . . . . . . . . . . .
O énezenneu Hellas, énézenneu Hellas, Ken pinùik hou liorheu ha peurbadèl hous héol,
Emesk en énezenneu brudet oh drest en oll Ha telenneu eur mil barh dré er bed hou meulas.
Ha neoah mont devadoh n’em ès hoantet, Béùein énoh ne rehen eit argant nag eit eur,
Rak me halon zo duzé, én énezegi peur E gleùér mesk ou herrek yeh santel er Gelted.
Paris, 1913.
# Me houér ret-vou merhuel

| ◄ Chonget, christén, é varhuehet un dé | Me houér ret-vou merhuel | Allas ! péh un dristé ► |
* Me houér ret-vou merhuel ha quentéh bout juget :
* Red e vou qùittat tout, larèt adieu d’er bed ;
* Chairrein hun deulegad doh ol sclærdér en dé,
* Ha dischen én dondæd ag en éternité.
* Mar dé spontus er marhue arlerh ur fal vuhé,
* Hoah é vou spontussoh er péh e zei goudé :
* Hur momand dehuéhan e douchou er momand
* Ag un éternité a joé pé a dourmant.
* Er momand-cé vou douç aveid un inean mat,
* Er momand-cé vou rust eid ur péhour ingrat ;
* Gobéreu peb-unan hemb quin en héliou :
* Doh ma veint droug pe mat, salvet pé dannet-vou.
* Ha Doué, hemb bout guélet, e hrei dehou santein
* Pouvoér é vajesté hag en droéd d’er jugein :
* Quement-cé e vou groeit én ur berrig amzér,
* Hag hun Doué zou presant ne vern mèn é varhuér.
* Doué memb d’en inean-zé ne hra quet mui d’antand
* É ma Doué a zoustér, un Tad mad ha patiant ;
* Mæs un Doué ol-buissant, mæs ur juge hemb truhé,
* Hag e examinou pèn-d’er-bèn hé buhé.
* Aveid un inean peur, eahusset ur momand !
* Qùitteit hi dès he horv guet gloès ha guet tourmant,
* É tihoueldæd er marhue én un taul discarret,
* Blaouahet hag eunus hemb assistance erbet.
* Tout hi devou qùitteit ha qùitteit vou guet tout,
* Pe vou laret : marhue é, a pe vou reit de hout
* Er guével d’hé hérent, d’hé amièd souéhet,
* Ind e zei de huélèt hé horv deja yeinnet.
* Lod e héliou hoah er horv-cé bet en doar,
* E scùillou martezé ul lom benac a zar,
* Pé guir, pé faus dareu ; rac liessan en dud
* Ne chongeant meit en treu, eit rannein guet tabut.
* O dehuéhan momand, terribl eid en inean !…
* Ar vordeu en abim lausquet vou hé hunan !
* Qùitteit hi dou en doar, en nean vou hoah chairret !
* Crial miscricord : en amzér vou passet !
* Guet er Sænt hag Ælèd n’en dé mui secouret ;
* Guet er Huérhiès Vari n’en dé mui assistet ;
* Mar gùellant hur secour a p’en d’omb é buhé,
* N’ou dès chet de sellèt ar jugemant un Doué.
* En œvreu mad e hrér eid er ré tremeinet
* E verra purgatoér er ré zou poéniet ;
* Mæs en ol é pedein eid unan criminel
* N’er mireint quet a gouéh én tourmant éternel.
* Me hum gavou enta, ém momand dehuéhan,
* Dilausquet guet en ol, guet en doar hag en nean !
* Mé ha me juge hemb quin, me juge hemb quin ha mé !
* Mé hemb recour erbet, ha me juge hemb truhé !
* Ol er péhig a vad em bou bet groeit ér bed
* E gonzou aveid on pe zei d’ein bout juget ;
* Ol en droug em bou groeit épad ol mem buhé
* E gonzou inep t’ein é jugemant men Doué.
* Rec. Pourchasse.
# Me hoc’h ador, ma Jezuz

Oberennoù damheñvel pe handelvoù all zo ivez, gwelout Me hoc’h ador, ma Jezus ha Me hoc’h ador, va Jesus.
| ◄ Aelez eus ar Baradoz | Me hoc’h ador, ma Jezuz | Adoromp holl e Sakramant an Aoter ► |
* Diskan : O pegen bras karantez 𝄌 (ad lib.)
* Me hoc’h ador ma Jezuz eus a greiz ma c’halon
* C’houi eo Doue ma C’hrouer, c’houi zo den eveldoun
* O pegen bras karantez kemer hon sempladur
* Hag er Sakramant santel beza hon magadur.
* Dister edoc’h en eur c’hraou e-touez al loened mut,
* Dinerz, ouz ar Groaz staget, ha nac’het gant an dud ;
* Aman pa sellan ouzoc’h, izeloc’h ho kwelan,
* Pa selaou ma diouskouarn, mouez ebet ne glevan !
* A-dreuz d’ar spesou tromplus ma c’halon koulskoude,
* Ho klask, ho kav, hoc’h anav, ma zad ha ma Roue :
* C’houi eo bugel Betleem, micherour Nazared,
* Prenour ha perc’henn ar bed, eil berson an Drinded !
* Pa sonjan ez oc’h Doue, e krenan dirazoc’h ;
* Er c’hraou ha war an Aoter n’em eus ket aon ouzoc’h ;
* Trugarez ’ta ma Jezuz, da veza diskennet
* En hon touez, en iliz-man, ’vit chom ganimp bepred.
* Er park ’pad ma labouromp da c’hounit hon buhez,
* Ho lagad tener hon heuilh dreist reier ha menez ;
* Pa gemer hon izili diskuiz e-pad an noz,
* Eus an Aoter ho sellou a bar war ar barroz.
* Kaer ’m eus, n’hallan ket tremen, nann, hep skuilha daerou,
* Pa sonjan ’n ho madelez, ma Jezuz, ma Aotrou,
* Pa welan ho karantez evit ar bec’herien
* En ho kenver koulskoude ken dizeblant ha yen !
* D’eoc’h eo an erv hag ar greun, ar prad hag al loened,
* Ni ’zo mevelien ho ti, gant eneou sklaset,
* Sklaset dindan an avel a c’houez eus an ifern ;
* Eno, mar n’hon diwallit, e kouezimp bern-war-vern !
* Mirit hon teod ’n hon genou evit na finvo ket
* Da gomz dirak an nesa komzou an droukspered :
* Renit hon daouarn, hon treid, ha dreist-holl hon ene,
* Ma vo hon erv eeun ha leun ha kaer an eost goude !
* Ha goude beza poaniet dirazoc’h er bed-man,
* Goude beza pedet stank en hoc’h iliz aman,
* Dirak ho tron en Nenvou, d’eoc’h ni holl a gano
* Kan an anaoudegez vat, ’vel ma kaner eno.
# Me hoc’h ador, va Jesus

Oberennoù damheñvel pe handelvoù all zo ivez, gwelout Me hoc’h ador, ma Jezuz ha Me hoc’h ador, ma Jezus.
| ◄ Me meus preparet ur Banquet | Me hoc’h ador, va Jesus | Deut oll, deut, Bugale, deut d’ar banqet precius ► |
* Me oc’h ador, va Jesus, eus a greis va c’halon,
* Va dezir eo ho receo dre ar Gommunion ;
* Quemerit eus va ene hirio possession,
* Enni eus ho carantes etablisset an trôn.
* Va desir eo, va Zalver, d’ho receo en effet ;
* Hoguen ur c’hraç quer caër nemeus qet meritet.
* C’hui a so leun a justiç hac a bep santelez,
* Ha me ne doun bet, sioas, nemet ur pec’her quez !
* Dre lies a bec’hejou va ene zo blesset,
* Hoguen c’hui so medecin, rentet dezi yec’het ;
* Hastit prompt, me ho suppli, antreit em c’halon :
* Va sicourit da drec’hi pep goal dentation.
* O preciussa banqet evidomp preparet !
* Ar c’horf sacr eus va Jesus hac e voad beniguet
* E zàn da receo bremàn er Sacramant santel,
* Evel un erres certen eus e c’hloar eternel.
* Piou eo an den a ouffe miret c’hoas e zaëlou ;
* O sonjal er vadelez a Jesus va Autrou !
* O velet e drugarez, e garantez tener,
* Evidomp-ni, pec’heurien, bugale a goler.
* Ne zisfiomp quet eta a vadelez Doue,
* Anavezomp es omp coupabl, ha chenchomp a vuez ;
* Chasseomp hor pec’hejou, hac hon ingrateri,
* Rac leun a druez ouzimp prest eo d’hor pardouni.
* Gant feiz ha gant confianç, hon eneou goalc’het,
* Humblamant gant carantez tostaomp d’ar banquet :
* Deomp, invitet omp-ni gant hor Zalver Jesus
* Da receo e gorf sacr hac e voad precius.
# Me grèd é teliér

| ◄ Arlerh er vadient | Me grèd é teliér | Er sacremant a Eurh ► |
* Me grèd é teliér en nuéen d’er ré clan
* E huélér é tostat d’ou zermén dehuéhan,
* Eit soulagein ou horv, eit crihuat ou iné,
* Hag eid ou honfortein én ou stad a dristé.
* En nuéen e achiw golhein en ineaneu
* Ha restage er péhèd, ha memb er péhèdeu
* Ne vehent quet bet hoah lamet ag er galon,
* En nuéen ou effaç guet er gontrition.
* En nuéen e secour én termén dehuéhan
* D’hobér brézel d’er bed, d’er hig ha de Satan,
* E ra d’emb confiance én ur momand quer garw,
* Ha nerh d’hum hoarantein doh er spont ag er marw.
* En nuéen e huella hur horveu a glinhuèd,
* Pe juge en Eutru Doué é ma mat er yehèd,
* Ha de gresquein é hloër ha de rein d’er ré clan
* Amzér de véritein er recompanç caërran.
* Reit-t’emb ol, ô men Doué ! quênt rantein hun inean
* Ha quittat er bed-men aveit monnèt d’en nean,
* Er bonheur de receu en nuéen ér stad vat,
* Aveit ma yehemb pur dirac hou teulegad.
* J. G.
# Me ho salud, korf ma Salver

Oberennoù damheñvel pe handelvoù all zo ivez, gwelout Me ho salud, Korf.
| ◄ M’oc’h ador gant doujans | Me ho salud, korf ma Salver | O Jezuz, o Osti santel ► |
* Me ho salud, Korf ma Salver,
* Zo diskennet war an Aoter ;
* Ennoc’h ar bara zo chenchet,
* Ha ganeoc’h c’houi e vin maget.
* Me ho salud, Gwad ma Salver
* ’zo ’lec’h ar Gwin, war an Aoter ;
* C’houi evidoun ’zo bet skuilhet,
* Deut d’am gwalc’hi a bep pec’hed.
# Me hoc’h ador, ma Jezus

Oberennoù damheñvel pe handelvoù all zo ivez, gwelout Me hoc’h ador, ma Jezuz ha Me hoc’h ador, va Jesus.
| ◄ Adoromp ol en Hosti | Me hoc’h ador, ma Jezus | Adoromp ol e Zakramant an Oter ► |
* Me hoc’h ador, ma Jezus, euz a greiz ma c’halon ;
* C’houi eo Doue ma C’hrouer, c’houi zo den eveldon :
* O pegen braz karante, kemer hon zempladur,
* Hag er Zakramant zantel bezan hon magadur !
* Dister edoc’h en eur c’hraou e kreiz al loenet mud,
* Diners, ouz ar Groaz staget, ha nac’het gant an dud ;
* Aman pa zellan ouzoc’h, izeloc’h ho kwelan,
* Ha pa chilaou ma diskouarn mouez ebet na glevan !
* A dreuz d’ar spesou trompus ma c’halon koulskoude,
* Ho klask, ho kav, hoc’h anav, ma Zad ha ma Roue :
* C’houi eo bugel Bethlehem, micherour Nazareth,
* Prener ha perc’hen ar bed, eil ferson an Dreindet !
* Pa zonjan ez oc’h Doue e krenan diragoc’h ;
* Er c’hraou ha war an oter n’am euz ket aoun ouzoc’h ;
* Trugare ’ta, ma Jezus, da vezan diskenet
* En hon zouez, en ilis-man, vit chom genimp bepret.
* Er park pad ma labouromp da c’honit hon bue,
* Ho lagad tener hon heuill dreist rec’hier ha mene ;
* Ha pa gemer hon memprou dic’han epad an noz,
* Euz an oter ho sellou a bar war ar baros.
* Na hell ket ma daoulagad miret a skuill daerou
* Pa zonjan ’n ho madeles, ma Jezus, ma Otrou,
* Pa welan ar garante hoc’h euz en hon andret,
* Ha ni na m-omp gret biskoas nemet drouk ha pec’het !
* D’ac’h eo an erv hag ar greun, ar prad hag al loenet,
* Ni zo mevelien ho ti, gant ineou sklaset,
* Sklaset didan an avel a c’houez euz an ifern ;
* Eno, mar n’hon zoutenet e kouezimp bern ouz bern !
* Miret hon zeod ’n hon genou evit ma finvo ket
* Da gomz dirag ar re-all komjou an drouk-speret :
* Hêlet hon daouarn, hon zreid, ha dreist-ol hon ine,
* Ma vo hon erv eün ha leun, ha kaer an est goude !
* Hag arlerc’h bezan poaniet diragoc’h er bed-man,
* Arlerc’h bezan pedet stank en hoc’h ilis aman,
* Dirag ho tron en Envou, d’ac’h ni ol a gano
* Kan an anaoudeges-vad, vel ma kaner eno ! Amen.